Diari Oficial de la Generalitat Valenciana


Sumari del DOGV 7431, del 26-12-2014 (2014/11415)

ORDE 28/2014, de 17 de desembre, de la Conselleria de Benestar Social, per la qual es regulen i convoquen ajudes dirigides a programes de prevenció, protecció i inserció de menors en situació de risc o amb mesures jurídiques de protecció per a l'any 2015.
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7431

Data del DOGV
:   26-12-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/11022


Data del document
:   17-12-2014

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 28/2014, de 17 de desembre, de la Conselleria de Benestar Social, per la qual es regulen i convoquen ajudes dirigides a programes de prevenció, protecció i inserció de menors en situació de risc o amb mesures jurídiques de protecció per a l'any 2015. [2014/11966]  
La protecció dels menors en la Comunitat Valenciana comprén el conjunt d'accions que ha de realitzar la Generalitat, les administracions locals i les entitats públiques i privades col·laboradores per a prevenir i intervenir en les situacions de risc i de desemparament en què puga trobar-se un menor, garantint, en tot cas, el seu desenrotllament personal i la seua integració social.  
En el marc de la Llei 12/2008, de 3 de juliol, de la Generalitat, de Protecció Integral de la Infància i l'Adolescència de la Comunitat Valenciana, la Generalitat té entre els seus objectius la realització d'actuacions dirigides a prevenir i impedir potencials situacions de risc o desemparament dels menors.  
El títol III d'esta llei atorga caràcter prioritari a les actuacions de prevenció, entenent que evitar les causes que originen qualsevol desprotecció ha de ser considerada acció prioritària per totes les administracions i entitats públiques i privades implicades en la protecció de menors.  
  
En este orde, es fa necessari afavorir polítiques d'impuls a les mesures de suport familiar, destacant els centres de dia com a recursos essencials de caràcter preventiu, configurats com a establiments en què es presten, en horari diürn, servicis complementaris de suport familiar, contribuint a pal·liar les carències dels menors i millorar el seu procés d'integració social, familiar i laboral.  
Al mateix temps, i en quant que correspon a la Conselleria de Benestar Social l'adopció de les mesures jurídiques que corresponguen en situacions de desemparament, impulsa totes aquelles accions i actuacions d'institucions col·laboradores i d'integració, que afavorixen la intervenció familiar i terapèutica, així com la inserció dels menors.  
  
En esta línia, i conscients que molts dels menors del sistema de protecció, al complir la seua majoria d'edat, no tenen estructures familiars que puguen continuar prestant el suport necessari per a la seua inserció i autonomia personal, s'impulsa el suport de programes d'emancipació d'estos jóvens quan existisca un compromís i capacitat d'esforç per a la seua plena inserció sociolaboral i autonomia personal.  
Per a aconseguir tots estos fins la Conselleria ha de donar suport a les entitats sense ànim de lucre que actuen en l'àmbit de la prevenció, protecció i inserció de menors i exercixen activitats de suport encaminades a prevenir i evitar possibles situacions de desprotecció social en el menor i en el seu entorn sociofamiliar; a prestar l'atenció social, educativa, psicopedagògica i jurídica que el menor puga requerir, i a afavorir la integració i autonomia personal, social i laboral de menors.  
  
Per això, i a través d'esta orde, es convoquen ajudes i subvencions destinades a donar suport als centres de dia de menors, als programes de prevenció i protecció de menors, així com a programes de suport a l'autonomia personal i emancipació de jóvens extutelats que hagen arribat a la majoria d'edat.  
En virtut d'això i fent ús de les facultats que em conferixen l'article 47.11 del text refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, i el Decret 9/2014, de 10 de gener, del Consell, pel qual s'aprova el Reglament Orgànic i Funcional de la Conselleria de Benestar Social,  
  
ORDENE  
  
Article primer. Objecte  
La present orde té per objecte aprovar les bases reguladores de concessió d'ajudes per a l'exercici 2015, per mitjà del procediment de concurrència competitiva, per als recursos següents dirigits a menors en situació de risc o amb mesures jurídiques de protecció:  
1. Centres de dia d'atenció especialitzada a menors.  
2. Programes de prevenció i protecció de menors.  
3. Programes d'emancipació i autonomia personal de jóvens extutelats que hagen arribat a la majoria d'edat.  
  
Article segon. Convocatòria  
S'aprova la convocatòria d'ajudes per a l'any 2015, que es regiran pel que disposen les bases generals establides en l'annex I d'esta orde i per les bases específiques per a cada tipus de subvenció establides en els annexos II, III i IV, junt amb els models de sol·licitud, de justificació i seguiment, que acompanyen a esta orde.  
  
Article tercer. Finançament  
1. Les ajudes previstes en la present convocatòria s'abonaran a càrrec del capítol IV, a través de les línies de subvenció del programa pressupostari 313.30, Menor, o el seu equivalent dels Pressupostos de la Generalitat per a l'exercici 2015, següents:  
- T1327 per als centres de dia de menors. El crèdit total màxim estimat per al pagament de les ajudes d'esta línia, en el projecte de pressupostos de la Generalitat per a l'any 2015, és de 3.503.830 euros.  
- T4976 per als programes de prevenció i protecció de menors. El crèdit total màxim estimat per al pagament de les ajudes d'esta línia, en el projecte de pressupostos de la Generalitat per a l'any 2015, és de 120.000 euros.  
- T6585 per als programes d'emancipació i autonomia personal de jóvens extutelats que hagen arribat a la majoria d'edat. El crèdit total màxim estimat per al pagament de les ajudes d'esta línia, en el projecte de pressupostos de la Generalitat per a l'any 2015, és de 214.070 euros.  
  
Amb este fi, la Conselleria de Benestar Social, una vegada aprovada i publicada la Llei de Pressupostos de la Generalitat per a l'any 2015, publicarà mitjançant una resolució les modificacions, si és el cas, respecte a la manera de pagament i de justificació, així com les dotacions pressupostàries màximes per a les ajudes convocades. No es dictarà cap resolució sobre les sol·licituds d'ajuda a l'empara d'esta mentre no hi haja crèdit adequat i suficient en l'exercici de l'any 2015.  
2. Els esmentats crèdits tenen caràcter limitador i no podran concedir-se subvencions una vegada que estos s'hagen esgotat.  
3. Els aspectes regulats en la present orde s'aplicaran sense perjuí de totes les normes que regisquen el règim jurídic pressupostari de l'administració de la Generalitat. Si la corresponent llei de pressupostos o la normativa aplicable establiren condicions distintes, s'aplicaran les que pertoque.  
  
Article quart. No-subjecció a polítiques de competència  
Les ajudes concedides a l'empara d'esta orde no necessiten ser notificades a la Comissió Europea, per no reunir tots els requisits de l'apartat 1 de l'article 107 del Tractat de Funcionament de la Unió Europea, ja que les ajudes van dirigides a un col·lectiu que no exercix activitat econòmica.  
  
DISPOSICIÓ ADDICIONAL  
  
Única. Models  
A esta orde s'acompanyen els models següents:  
1. Sol·licitud d'ajuda de:  
a) Centres de dia de menors (annex V).  
b) Programes de prevenció i protecció de menors (annex VI).  
c) Programes d'emancipació i autonomia personal de jóvens extutelats que hagen arribat a la majoria d'edat (annex VII).  
2. Relació de persones usuàries de centres de dia de menors (annex VIII).  
3. Justificació de les entitats sense ànim de lucre (annex IX).  
4. Document de domiciliació bancària (annex X).  
5. Certificat de coordinació del centre de dia amb l'ajuntament (annex XI).  
  
DISPOSICIONS FINALS  
  
Primera. Instruccions  
S'autoritza la Secretaria Autonòmica de Servicis Socials i Solidaritat, la Subsecretaria i la Direcció General de Servicis Socials i Menor, perquè elaboren les instruccions de desenrotllament d'esta orde.  
Segona. Entrada en vigor  
Esta orde entrarà en vigor l'endemà de la seua publicació en el Diari Oficial de la Comunitat Valenciana.  
  
Tercera. Recursos contra la convocatòria  
Contra la present orde podrà interposar-se potestativament recurs de reposició davant del mateix òrgan que l'ha dictada, en el termini d'un mes a comptar des de l'endemà de la seua publicació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o bé podrà interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, tot això sense perjuí que puga interposar-se'n qualsevol altre que s'estime pertinent.  
  
  
València, 17 de desembre de 2014  
  
La consellera de Benestar Social,  
ASUNCIÓN SÁNCHEZ ZAPLANA  
  
  
ANNEX I  
Bases generals de la convocatòria  
  
TÍTOL I  
De les entitats  
  
Primera. Entitats sol·licitants  
Podran sol·licitar les ajudes regulades en la present orde les entitats privades sense ànim de lucre, incloses les cooperatives sense ànim de lucre.  
  
Segona. Requisits generals de les entitats sol·licitants  
1. Sense perjuí dels requisits específics que, si és el cas, es determinen per a cada recurs, les entitats sense ànim de lucre hauran d'estar legalment constituïdes i complir els requisits generals següents:  
  
a) Estar inscrites, abans que finalitze el termini de presentació de sol·licituds, en el Registre General dels Titulars d'Activitats, de Servicis i Centres d'Acció Social de la Comunitat Valenciana.  
b) Complir els requisits establits en la Llei 38/2003, de 17 de novembre, General de Subvencions, i no incórrer en les prohibicions que, per a obtindre la condició de beneficiari de subvencions, s'establixen en l'article 13, apartats 2 i 3, de l'esmentada Llei 38/2003.  
c) Tindre com a fi primordial en els seus estatuts la realització de les activitats a què es referisca el programa o centre de dia respecte al qual se sol·licita subvenció, o poder-se desprendre de la seua actuació general que l'esmentada activitat està entre els seus fins.  
2. Perquè les entitats sense ànim de lucre puguen ser beneficiàries de les ajudes per al sosteniment de centres de dia de menors, es requerix que els centres de la seua titularitat, abans que finalitze el termini de presentació de sol·licituds, estiguen autoritzats de conformitat amb el capítol II del títol IV de la Llei 5/1997, de 25 de juny, de la Generalitat Valenciana, per la qual es regula el sistema de servicis socials en l'àmbit de la Comunitat Valenciana, i inscrits en el Registre General dels Titulars d'Activitats, de Servicis i Centres d'Acció Social de la Comunitat Valenciana.  
  
TÍTOL II  
Característiques de les ajudes  
  
Tercera. Conceptes subvencionats  
1. Les ajudes podran concedir-se pels conceptes següents:  
a) Personal: pagament dels salaris i seguretat social dels professionals que intervenen o realitzen funcions en els distints recursos previstos en l'àmbit d'esta orde.  
b) Manteniment: altres gastos necessaris per al funcionament d'estos programes o centres de dia.  
En el cas de centres de dia de menors, este concepte inclou els gastos de funcionament del centre i els gastos d'atenció del menor.  
2. En la concessió de l'ajuda es podran unificar els conceptes de personal i manteniment, quan estiguera justificat per les característiques del recurs. No obstant això, a fi de garantir que es desenrotlle adequadament l'actuació, la resolució de concessió podrà indicar la tipologia i el nombre mínim de personal subvencionat que ha d'atendre-la.  
  
  
Quarta. Gastos objecte de subvenció per a programes  
1. Amb caràcter general, només se subvencionaran els gastos que estiguen previstos i siguen adequats per al desenrotllament del programa, atenent a la seua adequació a l'objecte de la subvenció. Si se sol·licita la subvenció per a actuacions o conceptes que no es dediquen de manera exclusiva a l'activitat per a la qual se sol·licita l'ajuda, l'entitat indicarà en la sol·licitud quin percentatge assigna al recurs per al qual sol·licita la subvenció.  
2. Amb caràcter específic, se subvencionaran els gastos que siguen necessaris per al desenrotllament i manteniment del programa, com ara activitats, intervencions i costos laborals i de prestació de servicis, i també els que necessaris per a la realització del recurs, com ara lloguers, aigua, llum i telèfon, entre altres.  
3. Als efectes de determinar l'import de la subvenció i respecte de les entitats que superen la puntuació mínima que es fixa en la convocatòria i fins a esgotar la dotació de les ajudes, les subvencions seran per l'import sol·licitat o la part del gasto que puga ser objecte de subvenció atenent a la seua adequació al programa.  
4. En els programes a càrrec de la línia pressupostària T4976, es destinarà un 55 per cent de l'import de la totalitat de l'ajuda als programes de prevenció, detecció i atenció del maltractament i abús infantil; un 40 per cent als programes de foment de l'acolliment familiar, i el percentatge restant a altres programes no inclosos en els anteriors si obtenen la puntuació mínima. En els supòsits que els programes avaluats no arriben a eixa puntuació o no sol·liciten imports que preveuen la quantia que impliquen estos percentatges, s'incrementaran els altres.  
  
  
Quinta. Gastos objecte de subvenció per a centres de dia  
1. Amb caràcter general, només se subvencionaran els gastos que estiguen previstos i siguen adequats per al desenrotllament del programa, atenent a la idoneïtat d'este. Si se sol·licita la subvenció per a actuacions o conceptes que no es dediquen de manera exclusiva a l'activitat per a la qual se sol·licita l'ajuda, l'entitat indicarà en la sol·licitud quin percentatge assigna al recurs per al qual sol·licita la subvenció.  
2. Amb caràcter específic, se subvencionaran:  
2.1. Gastos de personal.  
a) Les retribucions salarials del personal del centre en situació regular de contractació, inclosos els gastos de seguretat social.  
b) Els gastos derivats del personal que realitza una prestació de servicis, siga o no continuada, realitzada per professionals, encara que esta no cobrisca tot el període subvencionat.  
2.2. Gastos de manteniment.  
a) Aquells que calguen per al funcionament del centre. Estos gastos comprenen tant els de manteniment del centre com els d'atenció del menor, inclòs, si és el cas, el servici de menjador.  
b) Es podran computar com a gastos generals del centre, els servicis de contractació a empreses externes, diferents de l'entitat subvencionada (cuina, neteja, bugaderia i altres), i també els treballs realitzats per tercers, encara que es realitzen en el propi local de l'entitat objecte de la subvenció.  
3. Als efectes de determinar l'import de la subvenció i respecte dels centres de dia que superen la puntuació mínima que es fixa en la convocatòria i fins a esgotar la dotació de les ajudes, les subvencions seran per l'import sol·licitat o la part del gasto que puga ser objecte de subvenció atenent a la seua adequació al programa.  
  
Sexta. Exclusions  
Queda exclòs de les ajudes previstes en esta convocatòria, qualsevol altre gasto que no estiga expressament previst en esta orde.  
Així mateix, s'exclouen els gastos per servicis específicament acadèmics dels centres de dia.  
  
Sèptima. Limitacions en la concessió de les ajudes  
1. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desenrotllar les entitats beneficiàries.  
2. Salvant el fet que hagen de complir-se els requisits exigits per a cada tipus de subvenció, la Conselleria de Benestar Social no condicionarà ni assumirà obligacions que es deriven de les condicions i els requisits que l'entitat exigisca per a accedir al lloc, titulació, manera de contractació, o relació laboral, del personal dels programes, servicis o centres de dia subvencionats, sinó que seran els seus titulars els qui en respondran amb caràcter exclusiu.  
3. La concessió d'una subvenció a l'empara d'esta orde no comporta per a la Conselleria de Benestar Social cap obligació de mantindre-la en pròxims exercicis, bé siga totalment o parcialment.  
  
Octava. Subcontractació de les activitats subvencionades  
Les entitats sense ànim de lucre no podran subcontractar cap percentatge de l'activitat subvencionada.  
  
TÍTOL III  
Procediment  
  
CAPÍTOL I  
Iniciació del procediment  
  
Novena. Iniciació  
L'inici i la tramitació del procediment s'ajustarà al que s'establix en esta orde i, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Deu. Sol·licitud  
1. Les sol·licituds d'ajuda d'esta convocatòria es presentaran degudament formalitzades i subscrites per qui exercisca la representació legal de l'entitat sol·licitant, segons el model que corresponga dels que figuren en els annexos d'esta orde.  
2. Llevat que en l'annex corresponent s'indique el contrari, es presentarà una sol·licitud diferent per a cada programa o centre de dia per al qual se sol·licite ajuda.  
3. Els models de sol·licitud contenen la declaració responsable del sol·licitant en què es fa constar que no està sotmés en cap prohibició per a obtindre la condició de beneficiari, d'acord amb el que s'indica en l'article 13 de la Llei 38/2003, de 17 de novembre, General de Subvencions, i que ha complit amb l'obligació del reintegrament de subvencions que, si és el cas, se li hagen exigit.  
4. La presentació de la sol·licitud de subvenció comportarà l'autorització del sol·licitant perquè l'òrgan concedent obtinga de forma directa l'acreditació d'estar al corrent en el compliment de les seues obligacions tributàries amb l'Agència Estatal d'Administració Tributària i amb la hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions, i en els articles 18, 19 i 22 del Reial Decret 887/2006, de 21 de juliol, pel qual s'aprova el Reglament de l'esmentada llei, a través de certificats telemàtics, per la qual cosa el sol·licitant no haurà d'aportar la corresponent certificació.  
No obstant això, el sol·licitant podrà denegar expressament el consentiment, havent de presentar en este cas els certificats que acrediten el compliment d'eixes obligacions o, si no està obligat a presentar les declaracions o documents a què es referixen les esmentades obligacions, n'acreditarà el compliment per mitjà de declaració responsable.  
Així mateix la presentació de la sol·licitud suposarà l'autorització per a comprovar les dades d'identitat i de residència, de conformitat amb el que establix el Decret 165/2010, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic.  
5. Les sol·licituds es trobaran a disposició dels sol·licitants en les direccions territorials de la Conselleria de Benestar Social, en les oficines PROP i en la pàgina web de la Generalitat.  
  
Onze. Terminis de presentació  
El termini de presentació de sol·licituds serà un mes comptat a partir de l'endemà de la publicació d'esta orde en el Diari Oficial de la Comunitat Valenciana. Per a l'esmentat còmput es tindrà en compte que el dia de finalització del termini correspondrà al mateix ordinal del dia en què s'ha publicat esta orde. En el cas que no existisca l'esmentat ordinal, el termini expirarà l'últim dia del mes. Si l'últim dia és inhàbil, s'entendrà prorrogat el termini al dia hàbil següent.  
  
Dotze. Lloc de presentació  
1. Les sol·licituds es presentaran, junt amb la documentació requerida, en el registre de la direcció territorial de la Conselleria de Benestar Social, segons els criteris següents:  
a) En la província on es desenrotlle l'actuació per a la qual se sol·licita subvenció si l'àmbit d'esta és provincial.  
b) En la província on tinga la seua seu l'entitat si l'actuació té un àmbit major a una província i l'entitat té la seua seu en la Comunitat Valenciana.  
c) En la província on més implantació es preveu que tindrà l'actuació, en el cas que siga subvencionada, si l'entitat no té la seua seu en la Comunitat Valenciana.  
2. També podran presentar-se en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
3. La presentació de les sol·licituds en les oficines de correus haurà d'ajustar-se als requisits establits en l'article 31 del Reial Decret 1829/1999, de 3 de desembre, pel qual s'aprova el Reglament pel qual es regula la prestació de servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals.  
  
Tretze. Documentació  
Sense perjuí del que disposa el punt 4 de la base general deu, així com de la documentació específica que per a determinats programes i centres de dia s'exigixen en l'annex corresponent d'esta orde, l'entitat interessada haurà de presentar en tot els casos, junt amb la sol·licitud, original o còpia legalitzada per notari o compulsada de la documentació següent:  
a) Memòria de l'actuació sol·licitada o del centre de dia corresponent a l'exercici de 2014. Este document podrà presentar-se en format electrònic. Si no es va desenrotllar l'actuació sol·licitada en l'exercici anterior o el centre de dia no va funcionar, escrit en què s'indique tal circumstància.  
Si l'entitat ja va tindre finançada la mateixa actuació o el mateix centre de dia en l'esmentat exercici, servirà com a document la memòria que ha de presentar-se a l'empara de l'Orde 25/2013, de 23 de desembre, de la Conselleria de Benestar Social, per la qual es regulen i convoquen ajudes dirigides a programes de prevenció, protecció i inserció de menors en situació de risc o amb mesures jurídiques de protecció, per a l'any 2014.  
b) En el cas de personal que no haja prestat servicis en el programa o centre finançat en l'exercici anterior, còpia de la seua titulació. Si el personal no està contractat, document que arreplegue el compromís de contractar la plantilla a partir de l'inici del període subvencionat.  
  
c) Document de domiciliació bancària (annex X), encara que el compte bancari ja estiga donat d'alta en la Generalitat. No serà necessari si ha sigut entregat en anteriors convocatòries i no hi ha modificació respecte del compte bancari. En el cas que l'entitat posseïsca diversos comptes donats d'alta, serà necessari entregar el document de domiciliació especificant en quin compte desitja l'ingrés en cas de subvenció. Si el compte bancari no està donat d'alta en la Generalitat, o s'han de modificar les seues dades, s'observarà el procediment que per a estos casos establix l'Orde 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'administració de la Generalitat.  
d) Els Estatuts de l'entitat, només quan esta no estiga inscrita en el Registre General de Titulars d'Activitats, de Servicis i Centres d'Acció Social de la Comunitat Valenciana, quan sol·licite la subvenció per primera vegada, o quan hagen sigut modificats els fins de l'entitat.  
  
Si l'entitat no està inscrita, còpia de la sol·licitud d'inscripció en el Registre General de Titulars d'Activitats, de Servicis i Centres d'Acció Social de la Comunitat Valenciana.  
e) Quan sol·licite la subvenció per primera vegada, declaració del representant de l'entitat de disposar de l'estructura i capacitat suficients per a garantir el compliment dels objectius.  
  
Catorze. Esmena de la sol·licitud i arxiu de l'expedient  
1. Rebudes les sol·licituds i incoat l'expedient, les direccions territorials de Benestar Social verificaran que la sol·licitud reunix els requisits exigits i s'acompanya la documentació que d'acord amb esta orde resulte exigible.  
2. Si no és així, es notificarà a l'entitat interessada la causa que impedix la continuació del procediment i se li requerirà perquè en el termini de 10 dies esmene la falta o acompanye els documents preceptius, amb la indicació que si així no ho fa, se la tindrà per desistida de la petició, prèvia resolució d'arxiu que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tot això de conformitat amb el que preveu l'article 71 de la referida norma.  
3. Eixa resolució la dictarà, per delegació, el director o la directora territorial de la Conselleria de Benestar Social. En adoptar-se per delegació indicarà expressament esta circumstància, i es considerarà dictada per l'òrgan delegatori, que esgotarà la via administrativa.  
En contra es podrà interposar directament recurs davant de l'orde jurisdiccional contenciós administratiu en la forma, el termini i les condicions que determina la llei reguladora de l'esmentada jurisdicció. No obstant això, prèviament es podrà interposar un recurs de reposició conforme a l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
CAPÍTOL II  
Ordenació i instrucció del procediment  
  
Quinze. Ordenació i instrucció de l'expedient  
1. La instrucció de l'expedient correspondrà a la direcció territorial de Benestar Social que siga procedent, d'acord amb els criteris establits en la base dotze, apartat 1.  
2. La secció que corresponga segons l'organització interna de la direcció territorial de Benestar Social, a la vista de la documentació de l'expedient i de les obligacions que s'adquirisquen per la concessió de l'ajuda, podrà demanar els informes dels organismes i entitats que estime oportuns i realitzar les actuacions que considere necessàries per a la determinació, el coneixement i la comprovació de les dades en virtut de les quals s'ha de resoldre la sol·licitud.  
  
Setze. Estudi de l'expedient i la seua remissió  
1. Completada la instrucció de l'expedient, la secció o seccions corresponents procediran a la seua valoració, atenent a la tipologia de l'actuació i l'organització interna de la direcció territorial.  
  
2. Es remetrà a la Direcció General de Servicis Socials i Menor, respecte de cada expedient:  
- Còpia completa de l'expedient.  
- Informe tècnic.  
- Document que continga el número d'expedient i la versió que s'ha assignat a les seues dades bancàries en la comptabilitat de la Generalitat.  
  
- Informe, com òrgan instructor, en què conste que de la informació que es troba en el seu poder, es desprén que els beneficiaris complixen tots els requisits necessaris per a accedir a les ajudes, conforme disposa el punt díhuit, apartat 1.B, punt b, de l'Acord de 24 d'agost de 2012, del Consell, pel qual es determinen els extrems addicionals que comprovarà la Intervenció en l'exercici de la fiscalització del gasto.  
  
- Certificats telemàtics que l'entitat està al corrent en el compliment de les seues obligacions tributàries amb l'Agència Estatal d'Administració Tributària i amb la hisenda de la Generalitat, i de les seues obligacions amb la Seguretat Social, quan la sol·licitud de subvenció comporte l'autorització del sol·licitant perquè l'òrgan concedent obtinga de forma directa l'acreditació.  
  
CAPÍTOL III  
Finalització del procediment  
  
Dèsset. Comissió de valoració i proposta  
1. Rebut l'expedient en la Direcció General de Servicis Socials i Menor, la comissió de valoració que es constituirà a este efecte l'avaluarà.  
2. La comissió de valoració estarà composta per:  
- La persona titular de la Subdirecció General de Servicis Socials i Menor, que actuarà com a president o presidenta. Serà suplent una de les persones titulars de les direccions de servici de la Direcció General de Servicis Socials i Menor, segons l'orde d'antiguitat en el lloc de treball.  
  
- Les persones titulars de les direccions territorials de Benestar Social, o les persones que designen en la seua substitució, que tindran rang mínim de cap de servici.  
- Les persones titulars de les direccions de servici de la Direcció General de Servicis Socials i Menor, una de les quals actuarà com a secretari o secretària. Seran suplents les persones titulars de les corresponents direccions de secció, respecte de cada una de les direccions de servici en què s'integren.  
3. A l'esmentada comissió de valoració podran convocar-se els tècnics de les direccions territorials i/o de la Direcció General de Servicis Socials i Menor que s'estimen procedents.  
4. La comissió de valoració elaborarà les propostes de concessió o denegació de les ajudes, que seran elevades a la persona titular de la Direcció General de Servicis Socials i Menor perquè resolga com estime procedent.  
  
Díhuit. Resolució  
1. D'acord amb el que disposa la Resolució de 27 de febrer de 2009 (DOCV 5967, 04.03.2009), del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria, la resolució de les sol·licituds d'ajudes a l'empara del que preveu la present orde està delegada en la persona titular de la Direcció General de Servicis Socials i Menor.  
  
2. El termini màxim per a tramitar, resoldre i notificar les sol·licituds sobre les ajudes arreplegades en esta orde serà de tres mesos comptats a partir de la data en què s'hagueren fet públics els crèdits per al finançament de les ajudes. Si no es produïx resolució expressa en el termini assenyalat, s'entendrà que les sol·licituds han sigut desestimades, als efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Si es desestimen totalment o parcialment sol·licituds per falta de consignació pressupostària, i després de la finalització del termini de resolució s'incrementen els crèdits destinats a finançar estes ajudes, les esmentades sol·licituds podran valorar-se, resoldre's, i notificar-se, en el termini de dos mesos comptats a partir de la data de publicació en el Diari Oficial de la Comunitat Valenciana de la resolució que done publicitat a este increment.  
  
Dènou. Recursos  
Les resolucions dictades per la persona titular de la Direcció General de Servicis Socials i Menor, a l'adoptar-se per delegació indicaran expressament esta circumstància, i es consideraran dictades per l'òrgan delegatori, esgotant la via administrativa.  
Contra les mateixes es podrà interposar directament recurs davant de l'orde jurisdiccional contenciós-administratiu en la forma, termini, i condicions, que determina la llei reguladora de l'esmentada jurisdicció. No obstant això, prèviament es podrà interposar un recurs de reposició conforme a l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
TÍTOL IV  
Obligacions de les entitats subvencionades  
  
Vint. Obligacions específiques i generals  
Sense perjuí de les obligacions específiques que s'indiquen en l'annex que corresponga d'esta orde, totes les entitats subvencionades han de complir les obligacions generals següents:  
1. De col·laboració amb la Generalitat.  
a) Cooperar amb la Generalitat, en l'àmbit de l'actuació subvencionada, a fi d'afavorir la seua coordinació i integració en el conjunt de les actuacions dirigides als menors en situació de risc o amb mesura jurídica de protecció. L'esmentada cooperació en cap cas implicarà contraprestació per part del beneficiari de la subvenció.  
b) Donar adequada publicitat al caràcter públic de finançament de les actuacions subvencionades o centre dia subvencionat, fent constar explícitament, quan se'n faça difusió, que està «Subvencionada per la Conselleria de Benestar Social» i informant de l'esmentada circumstància a les persones usuàries. De la mateixa manera, s'utilitzarà l'esmentada expressió en els documents i oficis que s'utilitzen en el desenrotllament del programa subvencionat.  
2. De justificació de l'exercici de l'activitat.  
a) Justificar el compliment dels requisits i condicions, la realització de l'activitat i el compliment de la finalitat de les ajudes concedides, en el termini màxim establit en la present orde, o en les normes que siguen d'aplicació.  
b) Formalitzar adequadament els documents de seguiment tècnic i financer previstos en esta orde, o en les normes que siguen d'aplicació.  
  
c) Sotmetre's a les actuacions de comprovació respecte a l'actuació subvencionada, facilitant la inspecció, el control i el seguiment per la Conselleria de Benestar Social i, en particular, per la Direcció General de Servicis Socials i Menor o de les seues unitats administratives dependents, a fi de conéixer qualsevol aspecte de l'activitat objecte de la subvenció.  
Sense perjuí de la confidencialitat exigible, es presentarà la informació econòmica, fiscal, laboral, tècnica o de qualsevol tipus que els siga sol·licitada, sempre que tinga per objecte justificar el compliment dels requisits i condicions necessaris per a la concessió de la subvenció, la realització de les activitats, l'adopció del comportament que justifica el seu lliurament, la correcta aplicació de la suma lliurada a la finalitat prevista o la quantia del gasto efectuat de l'ajuda concedida.  
  
d) Presentar una memòria de desenrotllament de les actuacions subvencionades en la direcció territorial de Benestar Social corresponent abans del 31 de gener de 2016.  
3. Financeres.  
a) No minorar ni anul·lar la consignació pressupostada inicialment per a l'actuació subvencionada.  
b) Atendre els pagaments de les obligacions que es contrauen.  
c) Reintegrar els fons percebuts en els supòsits i condicions determinats en l'article 37 de la Llei 38/2003, de 17 de novembre, General de Subvencions.  
d) Disposar dels llibres comptables, registres diligenciats i la resta de documents degudament auditats, en els termes exigits per la legislació mercantil i sectorial aplicable al beneficiari.  
e) Conservar els documents justificatius de l'aplicació dels fons rebuts, inclosos els documents electrònics, en tant que puguen ser objecte d'actuacions de comprovació i control.  
f) Sotmetre's a les actuacions de control financer que corresponen a la Intervenció General en relació amb la subvenció concedida.  
g) Comunicar fefaentment a l'òrgan que concedix la subvenció la concessió de qualsevol ajuda amb la mateixa finalitat per part d'altres organismes públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
h) No transferir l'import ni usar la subvenció concedida en activitats que tinguen lloc en altres comunitats autònomes, llevat que les característiques del programa o la resolució de concessió ho prevegen expressament.  
  
TÍTOL V  
De la justificació i el pagament de les subvencions  
  
Vint-i-una. Terminis de justificació  
1. Els terminis i el sistema de justificació estaran en funció de la forma de pagament que s'establisca per als diferents tipus de subvencions. No obstant això, la subvenció concedida que incloga el període comprés entre l'1 de gener i el 30 de setembre haurà d'haver-se justificat, com a màxim, a 31 d'octubre de 2015, i no es podran presentar justificacions de gasto efectuats en l'exercici 2015 després del 31 de gener de l'any 2016.  
2. L'òrgan concedent de la subvenció podrà atorgar una ampliació del termini establit per a la presentació de la justificació en els termes que preveu l'article 70 del Reglament de la Llei 38/2003, de 17 de novembre, General de Subvencions, aprovat pel Reial Decret 887/2006, de 21 de juliol.  
  
Vint-i-dos. Criteris generals per a la justificació  
La justificació del gasto de les ajudes i subvencions que es concedisquen a l'empara d'esta orde atendrà als criteris generals següents:  
  
1. La justificació es correspondrà sempre amb el contingut de l'actuació subvencionada, i no seran admissibles gastos d'actuacions que no estiguen específicament previstos en la descripció d'aquelles.  
  
2. Justificació per conceptes. Sense perjuí del que s'ha indicat en l'apartat 4 següent, l'import justificat es distribuirà en els conceptes de personal i manteniment com siga procedent. La justificació que no estiga adequada als conceptes concedits farà que es minore proporcionalment l'ajuda concedida.  
3. Justificació quan hi ha unificació de conceptes. Quan la resolució de concessió unifique els conceptes de personal i manteniment, es podrà justificar la quantia concedida en qualsevol dels conceptes fins a l'import total màxim a justificar.  
4. Justificacions parcials i última. Quan la resolució de concessió diferencie els conceptes de personal i manteniment, les justificacions parcials podran acumular, sense necessitat de diferenciar-les, les quanties corresponents a cada un d'estos conceptes, i serà prou que la suma total complisca el percentatge requerit perquè s'entenga com a vàlida la justificació, i així efectuar el pagament que corresponga. En l'última justificació que es presente haurà d'ajustar-se la quantia justificada als percentatges, imports i conceptes que es disposen en la resolució de concessió.  
5. Import total a justificar. L'import total a justificar haurà de ser la totalitat del gasto realitzat.  
6. Justificació d'activitats que no es dediquen de manera exclusiva al concepte de l'ajuda. Si s'ha concedit la subvenció per a actuacions o conceptes que no es dediquen de manera exclusiva a l'activitat per a la qual se sol·licita l'ajuda, i la justificació realitzada no permet diferenciar amb claredat este extrem, l'òrgan que tramita la justificació i el pagament podrà sol·licitar a l'entitat que justifique adequadament els percentatges que ha dedicat a cada part de l'activitat.  
En el supòsit de personal compartit caldrà indicar en quin altre programa o servici treballa, i per quin import i percentatge es justifica en altres subvencions concedides.  
  
Vint-i-tres. Criteris específics per a la justificació dels recursos  
1. La justificació del gasto en la subvenció consistirà en la presentació davant de la direcció territorial de Benestar Social corresponent de la documentació següent:  
a) Per a gastos corresponents a personal, relació i documents acreditatius del gasto corresponent a la nòmina dels treballadors i pagament a la Seguretat Social, així com qualsevol altre concepte que en esta orde estiga previst.  
Si hi ha persones que presten els seus servicis en virtut de contractes de prestació de servicis, hauran d'aportar-se les corresponents factures emeses pels esmentats professionals.  
b) Documents i factures de la quantia del gasto efectuat per aquells conceptes no derivats dels gastos de personal, segons model arreplegat en l'annex IX d'esta orde.  
c) Per als centres de dia, a més, relació de beneficiaris atesos, amb indicació de les dates d'alta i baixa, si n'hi ha; qualsevol incidència succeïda en el servici prestat a les persones usuàries, i indicació expressa del corresponent centre social municipal o ajuntament. L'esmentada relació haurà de ser mensual, segons model annex VIII, i estar subscrita pel titular del centre subvencionat o persona que actue en representació d'este.  
2. Les factures acreditatives del gasto realitzat hauran de reunir els requisits arreplegats en el reglament pel qual es regulen les obligacions de facturació, aprovat pel Reial Decret 1619/2012, de 30 de novembre (BOE 289, 01.12.2012).  
  
Vint-i-quatre. Garanties  
1. S'entendran com a bestretes de pagament les quantitats que siguen lliurades a favor del beneficiari abans que este justifique el gasto corresponent. Per a efectuar-les, excepte en els supòsits exceptuats en l'article 47 bis del text refós de la Llei d'Hisenda Pública de la Generalitat, aprovat per Decret legislatiu de 26 de juny de 1991, o en altres normes d'aplicació, serà necessari que el beneficiari de la subvenció presente prèviament garanties.  
2. Per a la constitució i tramitació de garanties, caldrà ajustar-se a les disposicions del Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic, les disposicions reglamentàries que la despleguen i l'Orde de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances.  
  
3. Siga quina siga la forma triada per a formalitzar la garantia, esta haurà de depositar-se en els servicis territorials de la Conselleria d'Hisenda i Administració Pública de la província corresponent, els quals faran entrega al beneficiari de la carta de pagament acreditativa del depòsit, que este haurà de presentar en la direcció territorial de Benestar Social on es realitze l'actuació, o en la Direcció General de Servicis Socials i Menor si l'àmbit de l'actuació subvencionada és major d'una província.  
  
Vint-i-cinc. Sistema de pagaments de les ajudes i subvencions  
El règim de lliuraments de transferències corrents per al pagament de les ajudes i subvencions previstes en esta orde podrà realitzar-se a través del règim de pagament anticipat següent: per al règim de lliuraments de transferències corrents per al pagament de les ajudes i subvencions previstes en esta orde, llevat que la legislació de la Generalitat permeta un altre, s'aplicarà el règim general previst en l'article 47 bis del text refós de la Llei d'Hisenda Pública de la Generalitat, pels percentatges màxims disposats en esta. Si hi ha un altre règim de lliuraments, la resolució per mitjà de la qual es publiquen les quanties màximes de les ajudes regulades en la present orde, especificarà el règim definitiu, que serà arreplegat en les resolucions de concessió d'ajudes.  
  
Prèviament al primer pagament anticipat, haurà d'haver-se justificat la quantia concedida per la Conselleria de Benestar Social durant l'exercici de 2014 per al mateix recurs, si n'hi ha, o bé, en el cas de no haver-se justificat esta en la seua totalitat, haver efectuat el reintegrament de la quantitat que corresponga o haver-se iniciat l'expedient de compensació de deute que procedisca. En tot cas, perquè s'actue d'esta manera serà necessari que, d'una banda, els fons a reintegrar hagen sigut efectivament lliurats per la Generalitat, i que, d'una altra, la falta de justificació haja sigut constatada i declarada per l'administració mitjançant una resolució expressa ferma motivada, dictada en un procediment amb audiència i notificació a l'entitat interessada.  
  
TÍTOL VI  
Denegació, desistiment sense efectes, minoració i suspensió  
  
Vint-i-sis. Denegació de les ajudes econòmiques  
1. El termini per a resoldre i notificar les resolucions de denegació serà de sis mesos, comptats a partir que s'inicie l'expedient.  
2. Les resolucions de denegació podran dictar-se en els supòsits següents:  
2.1. De manera general, per incompliment de qualsevol dels requisits o obligacions establides en esta orde d'ajudes, prèviament a la resolució d'estes.  
2.2. En relació amb l'entitat, per falta d'adequació dels fins de l'entitat sol·licitant a l'àmbit de la subvenció sol·licitada.  
2.3. En relació amb el programa o centre de dia.  
a) Per no respondre específicament a les característiques expressades en esta orde.  
b) Per ser la naturalesa pròpia d'altres organismes, sense perjuí de la necessària col·laboració per al cas de matèries concurrents.  
c) Per existir una altra orde d'ajudes específica o ser ja subvencionat, en tot o en part i per al mateix objecte, per la Conselleria de Benestar Social.  
d) Per no atendre de manera restrictiva un sector exclusiu de la població i sí a qualsevol tipologia de família, entenent com a sector exclusiu el de menors en situació de risc o amb mesura jurídica de protecció i els seus nuclis familiars.  
2.4. En relació amb els crèdits disponibles, per haver-se atés altres sol·licituds amb major orde de prelació, d'acord amb els criteris de valoració de les sol·licituds establits en esta orde d'ajudes, i haver-se esgotat els crèdits disponibles per a resoldre.  
  
Vint-i-set. Desistiment sense efectes i minoració de les ajudes econòmiques  
1. El termini per a resoldre i notificar les resolucions de desistiment sense efectes i minoració serà de sis mesos, comptats ambdós a partir que s'inicie l'expedient.  
2. Es garantirà en tot cas el dret de l'interessat al tràmit d'audiència, i les quantitats que s'hagen de reintegrar tindran, si és el cas, la consideració d'ingressos de dret públic als efectes del procediment aplicable a la seua cobrança.  
3. Podran dictar-se estes resolucions en els supòsits següents:  
3.1. En relació amb la Llei General de Subvencions.  
a) Per donar-se qualsevol de les circumstàncies previstes en l'article 37 de la Llei 38/2003, de 17 de novembre, General de Subvencions.  
  
b) Per donar-se la circumstància prevista en l'article 19.4 de l'esmentada Llei 38/2003: alterar-se les condicions tingudes en compte per a la concessió de la subvenció, o obtindre de manera concurrent subvencions i ajudes atorgades per altres administracions públiques o altres ens públics o privats. En el cas que la quantitat total percebuda per l'entitat siga superior al cost de l'activitat subvencionada, podrà sol·licitar-se el reintegrament de la quantia abonada que supere l'esmentat cost.  
3.2. En relació amb l'orde d'ajudes.  
a) Per incompliment de qualsevol de les obligacions generals o específiques establides en esta orde.  
b) Per incompliment de les condicions establides amb la concessió de l'ajuda.  
c) Per existir períodes subvencionats sense que el personal que consta en la resolució de concessió exercisca les seues funcions, fóra quin fóra el motiu. En este supòsit, l'ajuda es minorarà proporcionalment. Queda exceptuat d'este fet el període de vacances reglamentàries, sempre que el personal es mantinga en situació de contractació, encara que no siga substituït.  
  
ANNEX II  
Bases reguladores per a la concessió d'ajudes per a centres de dia de menors  
  
Primera. Objecte  
L'objecte d'esta ajuda és finançar el sosteniment de centres de dia de menors, com recursos específics dirigits a prevenir i impedir potencials situacions de desprotecció social d'un menor, com a mesura especial de suport familiar.  
  
Segona. Sol·licitants i beneficiaris  
Podran sol·licitar i ser beneficiaris de les ajudes regulades en este annex, les entitats privades sense ànim de lucre titulars de centres de dia de menors que compten amb la preceptiva autorització de funcionament de la Direcció General de Servicis Socials i Menor abans que finalitze el termini de presentació de sol·licituds de les ajudes.  
  
Tercera. Criteris de valoració de les sol·licituds  
1. Les sol·licituds que reunisquen els requisits per a participar en la present convocatòria d'ajudes per a centres de dia seran valorades fins a un màxim de 100 punts, d'acord amb els criteris de valoració següents:  
  
a) Nivell de necessitat social del recurs en la zona. Este criteri es valorarà fins a 20 punts, segons el desglossament per nombre d'habitants següent:  
- Més de 100.000 habitants: 20 punts.  
- Des de 70.001 fins a 100.000 habitants: 18 punts.  
- Des de 30.001 fins a 70.000 habitants: 15 punts.  
- Des de 15.001 fins a 30.000 habitants: 12 punts.  
- Des de 4.501 fins a 15.000 habitants: 10 punts.  
- Menys de 4.501 habitants: 8 punts.  
b) Qualitat del recurs, que es valorarà d'acord amb la memòria anual presentada o, si és el cas, programació presentada. Este criteri es valorarà fins a 40 punts, segons el nivell d'usuaris atesos proporcional amb la capacitat del centre, segons el desglossament següent:  
- Del 96 % al 100 % d'ocupació: 40 punts.  
- Del 91 % al 95 % d'ocupació: 38 punts.  
- Del 86 % al 90 % d'ocupació: 36 punts.  
- Del 81 % al 85 % d'ocupació: 34 punts.  
- Del 71 % al 80 % d'ocupació: 32 punts.  
- Del 61 % al 70 % d'ocupació: 30 punts.  
- Del 51 % al 60 % d'ocupació: 25 punts.  
- Igual o inferior al 50 % d'ocupació: 15 punts.  
c) Adequació de les activitats a la tipologia del centre. Este criteri es valorarà fins a 40 punts.  
c.1) En els centres de suport convivencial i educatiu, pel desenrotllament:  
- D'activitats formatives de repàs acadèmic: 14 punts.  
- D'activitats ocupacionals: 12 punts.  
- D'activitats esportives: 8 punts.  
- D'activitats d'oci i temps lliure: 6 punts.  
c.2) En els centres d'inserció sociolaboral, pel desenrotllament:  
- D'activitats o tallers d'índole prelaboral: 15 punts.  
- D'activitats ocupacionals-formatives: 12 punts.  
- D'activitats esportives: 8 punts.  
- D'activitats d'oci i temps lliure: 5 punts.  
2. Les subvencions es concediran només a les sol·licituds que hagen obtingut una puntuació mínima de 45 punts. Si després de ser resoltes queda crèdit disponible, es procedirà a concedir a les següents, si bé en estos casos es requerix que almenys s'haja arribat a una puntuació mínima de 40 punts.  
  
Quarta. Documentació específica que ha de presentar-se  
A més de la documentació general indicada en la base tretze de l'annex I d'esta orde, les entitats privades sol·licitants han de presentar la documentació específica següent:  
- Metodologia i/o el programa d'actuació, objectius, nombre de menors i/o famílies a atendre, sistema d'avaluació previst i recursos disponibles del centre de dia per al qual se sol·licita la subvenció, per a l'exercici sol·licitat. Este document podrà presentar-se en suport informàtic.  
- Certificat de l'ajuntament que acredite la coordinació del treball del centre de dia amb l'equip municipal de servicis socials on estiga ubicat el centre (annex XI). Este certificat serà subscrit per la persona titular de la regidoria competent en matèria de servicis socials o per la persona en qui delegue.  
  
Quinta. Obligacions específiques  
A més de les obligacions generals indicades en la base vint de l'annex I d'esta orde d'ajudes, les entitats privades sense ànim de lucre subvencionades per als centres de dia hauran d'observar l'obligació específica següent:  
- Coordinar el seu treball amb l'equip municipal de servicis socials, tant del municipi en què s'ubique el centre com en el de procedència del menor.  
  
  
  
ANNEX III  
Bases reguladores per a la concessió d'ajudes als programes de prevenció i protecció de menors  
  
Primera. Objecte  
L'objecte és recolzar el desenrotllament de programes que permeten l'atenció social especialitzada als menors en situació de risc o amb mesura jurídica de protecció.  
  
Segona. Sol·licitants i beneficiaris  
Podran sol·licitar i ser beneficiaris de les ajudes regulades en este annex, les entitats privades sense ànim de lucre.  
  
Tercera. Diferenciació de sol·licituds  
L'entitat presentarà una sol·licitud diferent per a cada un dels programes d'este annex que sol·licite.  
  
Quarta. Requisits específics  
1. A fi d'optimitzar recursos, només podran ser subvencionats els programes que s'indiquen en esta base. L'entitat podrà utilitzar un nom lliure per al programa sol·licitat, en la documentació annexa que presente, però ha d'indicar en la sol·licitud necessàriament el codi que corresponga al nom genèric i objecte del programa sol·licitat.  
a) Programa I  
- Nom genèric: prevenció, detecció i atenció del maltractament i abús sexual infantil. Codi I.01.  
- Objecte: atenció a menors possibles víctimes i a menors perpetradors d'abús sexual.  
b) Programa II  
- Nom genèric: foment de l'acolliment familiar. Codi II.01.  
  
- Objecte: accions que implementen el foment i difusió de programes d'acolliment familiar i captació de famílies educadores.  
2. Excepcionalment podran subvencionar-se altres programes no inclosos en l'anterior apartat 1, quan es complisquen els requisits següents:  
- Que tinguen com a objecte actuacions preventives de suport a altres recursos del sistema de protecció de menors, aspectes formatius i estudis en la matèria. Estos programes no podran finançar-se en un percentatge superior al 50 per cent del seu pressupost.  
- Que la Comissió de Valoració considere convenient el seu desenrotllament i es justifique l'esmentat extrem.  
- Que existisca crèdit disponible una vegada resoltes les sol·licituds dels programes de l'apartat 1.  
  
Quinta. Criteris de valoració de les sol·licituds  
1. La ponderació dels distints criteris es realitzarà sobre 100 punts, i no es computarà com a criteri de valoració els mínims exigits per a participar en la convocatòria.  
2. Les subvencions es concediran només a les sol·licituds que hagen obtingut una puntuació mínima de 55 punts. Si després de ser resoltes queda crèdit disponible, es procedirà a concedir a les següents sol·licituds, si bé en estos casos es requerix que, almenys, s'haja arribat a una puntuació mínima de 40 punts.  
3. Els criteris a tindre en compte en el procés de valoració de les sol·licituds presentades seran:  
3.1. Nivell de necessitat social del recurs en la zona. Este criteri es valorarà fins a 20 punts, segons el desglossament per nombre d'habitants següent:  
- Més de 100.000 habitants: 20 punts.  
- Des de 70.001 fins a 100.000 habitants: 18 punts.  
- Des de 30.001 fins a 70.000 habitants: 15 punts.  
- Des de 15.001 fins a 30.000 habitants: 12 punts.  
- Des de 4.501 fins a 15.000 habitants: 10 punts.  
- Menys de 4.501 habitants: 8 punts  
3.2. Qualitat del programa, que es valorarà d'acord amb la memòria anual presentada o, si és el cas, programació que es presente relativa a l'actuació que se sol·licite. Este criteri es valorarà fins a 50 punts, segons el desglossament següent:  
Per al programa I (nombre d'intervencions en 2014):  
- Més de 100 intervencions: 50 punts.  
- De 71 a 100 intervencions: 35 punts.  
- De 51 a 70 intervencions: 20 punts.  
- De 31 a 50 intervencions: 10 punts.  
- Igual o menys de 30 intervencions: 5 punts.  
- Sense intervencions: 0 punts.  
Per al programa II (nombre de famílies participants en el programa en 2014 que han iniciat el procés d'inscripció en el Registre de Famílies Educadores de la Comunitat Valenciana):  
- Més de 25 famílies participants: 50 punts.  
- Entre 15 i 25 famílies participants: 35 punts.  
- Entre 7 i 14 famílies participants: 25 punts.  
- Entre 3 i 6 famílies participants: 10 punts.  
- Menys de 3 famílies participants: 5 punts.  
- Sense famílies participants: 0 punts.  
Per a la valoració dels programes excepcionals establits en l'apartat 2 de l'anterior base quarta (percentatge de participació econòmica de l'entitat en el programa):  
- Més del 90 %: 50 punts.  
- Entre el 80 % i el 75 %: 25 punts.  
- Menys del 75 %: 10 punts.  
3.3. Experiència de l'entitat. Trajectòria de l'entitat en la realització de programes objecte de la subvenció que se sol·licita. Este criteri es valorarà fins a 30 punts.  
- Menys d'un any d'experiència: 10 punts.  
- D'un a tres anys d'experiència: 20 punts.  
- Més de tres anys d'experiència: 30 punts.  
  
Sexta. documentació específica que ha de presentar-se  
A més de la documentació general indicada en la base tretze de l'annex I d'esta orde, les entitats sol·licitants han de presentar la documentació específica següent:  
- Programa a desenrotllar per a l'any en què se sol·licita l'ajuda, que incloga l'experiència de l'entitat segons el punt 3.3 de l'anterior base quinta, els objectius, la metodologia, les activitats, el sistema d'avaluació, l'àmbit territorial de la Comunitat Valenciana en què s'implementarà el programa, la tipologia dels usuaris i el nombre d'usuaris previst. Este document podrà presentar-se en suport informàtic.  
  
  
  
ANNEX IV  
Bases reguladores per a la concessió d'ajudes als programes d'emancipació i autonomia personal de jóvens extutelats que han estat subjectes al Sistema de Protecció de Menors  
  
Primera. Objecte  
L'objecte és donar suport al desenrotllament de programes que afavorisquen l'emancipació i autonomia personal de jóvens extutelats del Sistema de Protecció de Menors que han romàs en acolliment residencial o familiar fins a la majoria d'edat, i com a màxim fins que complisquen els 23 anys, sempre que existisca un compromís i capacitat d'esforç per a la seua plena inserció sociolaboral i autonomia personal.  
  
Segona. Sol·licitants i beneficiaris  
Podran sol·licitar i ser beneficiaris de les ajudes regulades en este annex, les entitats privades sense ànim de lucre que acrediten estar desenrotllant programes d'estes característiques que, o bé disposen de recursos d'allotjament propis, en lloguer o cessió d'ús, o bé recolzen l'autonomia personal de jóvens que hagen estat tutelats en acolliment familiar i continuen residint amb la seua família educadora.  
  
Tercera. Diferenciació de sol·licituds  
L'entitat presentarà una sol·licitud diferent per a cada un dels programes d'este annex que sol·licite, segons l'àmbit provincial d'actuació.  
  
  
Quarta. Requisits específics  
A fi d'optimitzar recursos, només podran ser subvencionats els programes de les entitats que complisquen els requisits següents:  
  
a) Que acrediten el desenrotllament de programes d'estes característiques amb una antiguitat mínima de tres anys anteriors a la present convocatòria.  
b) Que aporten recursos o finançament propi en un percentatge superior al 30 per cent del programa que presenten.  
  
Quinta. Criteris de valoració de les sol·licituds  
1. La ponderació dels distints criteris es realitzarà sobre 100 punts,i no es computarà com a criteri de valoració els mínims exigits per a participar en la convocatòria.  
2. Les subvencions es concediran només a les sol·licituds que hagen obtingut una puntuació mínima de 55 punts. Si després de ser resoltes queda crèdit disponible, es procedirà a concedir a les següents sol·licituds, si bé en estos casos es requerix que, almenys, s'haja arribat a una puntuació mínima de 40 punts.  
3. Els criteris a tindre en compte en el procés de valoració de les sol·licituds presentades seran:  
3.1. Nivell de necessitat social del recurs en la zona. Este criteri es valorarà fins a 20 punts, segons el desglossament per nombre d'habitants següent:  
- Més de 100.000 habitants: 20 punts  
- Des de 70.001 fins a 100.000 habitants: 18 punts.  
- Des de 30.001 fins a 70.000 habitants: 15 punts.  
- Des de 15.001 fins a 30.000 habitants: 12 punts.  
- Des de 4.501 fins a 15.000 habitants: 10 punts.  
- Menys de 4.501 habitants: 8 punts.  
3.2. Qualitat, que es valorarà d'acord amb la memòria anual presentada o, si és el cas, amb la programació que es presente relativa a l'actuació que se sol·licite, considerant tant l'adequació de les activitats als objectius, com el seu disseny tècnic. Este criteri es valorarà fins a 20 punts.  
- Activitats de busca d'ocupació: fins a 10 punts.  
- Activitats d'administració i autonomia personal: fins a 5 punts.  
- Activitats d'administració en economia domèstica: fins a 5 punts.  
  
3.3. Participació amb recursos propis. Compromís de participació econòmica en l'execució del programa (indicant percentatge) i/o aportació d'altres recursos per al seu desenrotllament. Este criteri es valorarà fins a 20 punts.  
- Igual o més del 50 %: 20 punts.  
- Del 40 % al 49 %: 18 punts.  
- Del 31 % al 39 %: 15 punts.  
- Igual al 30 %: 10 punts.  
3.4. Experiència de l'entitat. Trajectòria de l'entitat en la realització de programes objecte de la subvenció, en la gestió de centres específics per al seu desenrotllament, en les activitats de busca d'ocupació. Este criteri es valorarà fins a 40 punts.  
- Més de set anys: 40 punts.  
- Més de cinc anys i fins a set anys inclòs: 25 punts.  
- Més de tres anys i fins a cinc anys inclòs: 15 punts.  
- Igual a tres anys: 10 punts.  
  
Sexta. Documentació específica que ha de presentar-se  
A més de la documentació general indicada en la base tretze de l'annex I d'esta orde, les entitats sol·licitants han de presentar la documentació específica següent:  
- Programa a desenrotllar per a l'any en què se sol·licita l'ajuda, que incloga l'àmbit territorial, experiència de l'entitat, els objectius, la metodologia, les activitats, els mitjans i recursos per al seu desenrotllament, el sistema d'avaluació, la tipologia de les persones usuàries i el nombre de persones usuàries previst. Este document podrà presentar-se en suport informàtic.  
- Compromís de participació econòmica en l'execució del programa, precisant percentatge de participació.  
- Document que acredite l'experiència de l'entitat en programes d'estes característiques.